| Warwick  |
| --- |
| Utsyn over WarwickUtsyn over Warwick Utsyn over Warwick |
| Plassering |
| 

Warwick is located in

 |
| Styresmakter |
| Land |  Storbritannia |
| Konstituerande land |  England |
| Grevskap | Warwickshire |
| Distrikt | Warwick |
| Grunnlagd | 914 |
| Geografi |
| Innbyggjarar  - By (2001) | 23 350 |
| Koordinatar |  52°17′″N 1°35′″W﻿Koordinatar: 52°17′″N 1°35′″W﻿ |
| Diverse annan informasjon |
| Postnummer | CV34 CV35 |
| Telefon-retningsnummer | 0 1926 |
| 
 Commons har multimedium som gjeld: **Warwick**
 |

**Warwick** (utt. /ˈwɒɹɪk/) er administrasjonsbyen i Warwickshire i England. Han er òg administrasjonssenter for distriktet Warwick. Byen ligg ved elva Avon, omkring 18 km sør for Coventry.

Byen er mest kjend for Warwick Castle, eit slott som vart grunnlagt i 1068. Slottet er godt verna, og trekkjer mange turistar. Sentrum i byen har òg verna mykje av den historiske arkitekturen sin, med bygningar frå Tudortida og det 1600-talet.

Warwick School er ein privatskule for gutar som hevdar å vere den tredje eldste skulen i England som er i drift. Grunnleggingsåret er ukjent, men 914 blir nemnt som eit høve. Det som er sikkert er at det alt var ein skule der før normannarane invaderte i 1066. Han låg då ein annan stad; den noverande skulebygningen er frå 1879.

Byen er òg kjend for Warwick Racecourse, ein veddeløpsbane som ligg rett utanfor vestporten.

Historie
--------

Warwick Castle sett frå tårnet på soknekyrkja
Ifølgje tradisjonen vart Warwick grunnlagd i 914 då Ethelfleda, systera til kong Edvard den eldre, sette opp forsvarsverk mot danene der. I 1016 invaderte danene Mercia og brann ned det meste av Warwick, inkludert eit nonnekloster som stod der St. Nicholas kyrkje står i dag.

På grunn av festningsverka vart Warwick raskt eit viktig administrativt senter for Mercia. På 1000-talet vart England delt inn i administrative område, *shires*, og det området som vart styrt frå Warwick fekk namnet Warwickshire. Då *Domesday Book* vart skriven ned i 1086 var byen ein *royal borough*.

Seinare i mellomalderen vart Warwick kontrollert av jarlen av Warwick, og fekk ein bymur. Av denne er det berre vest- og austporten som er verna. På trass av at staden var eit administrasjonssenter og hadde bymur var det først i 1545 at Warwick fekk bystatus.

Under den engelske borgarkrigen kontrollerte parlamentarianarane byen. Sir Edward Payto leia garnisonen der under ei to veker lang kringsetjing, og klarte å halde kontroll over byen. Seinare oversyn viser at det 1644 til 1646 var ein garnison på omkring 350 menn der, under oberst Purefoy og major John Bridges.

I 1694 vart store delar av byen øydelagt av brann, og det er på grunn av dette at ein finn mange bygningar frå siste delen 1600-talet og første delen av det 1700-talet. Brannen øydela òg det meste av den store soknekyrkja St. Mary, men både koret og Beauchamp-kapellet overlevde. Sistnemnde har namn etter Richard dei Beauchamp, 13. jarl av Warwick, som er gravlagd der.

Kommunikasjon
-------------

Warwick ligg nær M40 og hovudvegen A46. Byen har òg gode jernbanesamband, med direkte linjer til London, Birmingham og Stratford-upon-Avon med Chiltern Railways og Central Trains frå Warwick stasjon og Warwick Parkway stasjon.

Grand Union-kanalen renn gjennom byen.

Kultur
------

J.R.R. Tolkien ser ut til å ha vorte påverka av Warwick og rolla byen har spela i kongedømet Mercia. Han kjende byen godt, og gifta seg der. The Book of Lost Tales, som vart påbyrja i 1917, grunngjev at byen har eit alvisk opphav, og gjev staden namnet Kôrtirion (*Kôr* svarar til gamalengelsk *Gwar/war*, som er første lekken i namnet Warwick). Tårnet midt i byen skulle dermed og ha alvisk opphav. 

Lynn Forest-Hill presenterte i *Timest Literary Supplement* overtydande argument for at to viktige stader i bøkene hans var basert på Warwick: Edoras på den eldre, angelsaksiske byen og Minas Tirith på den normanniske byen med slottet. Med utgangspunkt i *The lost tales* finn ein og argument for at alvebyen Tirion har inspirasjonen sin herifrå. 

Det er òg aspekt i handlinga i *Ringdrotten* som har parallellar i romansen *Guy of Warwick*.

Det historiske sentrumet i byen har vore bakgrunn i ei rekkje TV-seriar, som *Dangerfield*, *Pride and Prejudice, fjernsynsserien Tom Jones og Moll Flanders.*

Kjelder
-------

* *Denne artikkelen bygger på «Warwick» frå Wikipedia på bokmål, den 18. juli 2011.*


|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* BNF
* BNF (data)
* SUDOC
* BNE
* GeoNames

 |